**Salm 149**

O canwch i'r Arglwydd gân newydd, ei seintiau,

Ym mrenin a chreuwr y byd, llawenhewch!

A molwch ei enw â dawnsio a chanu,

Â thympan a thelyn addolwch, mwynhewch!

Oherwydd mae Duw wrth ei fodd gyda'i bobl,

Mae'n rhoi gwaredigaeth i'r eiddil a'r gwan,

O canwch i'r Arglwydd gân newydd, ei seintiau,

Yng nghanol ei holl bobl ffyddlon, rhowch gân.

O canwch i'r Arglwydd gân newydd, ei seintiau,

O bydded i holl blant ein Duw lawenhau

A dathlu ogoniant ein Duw mewn gorfoledd

A chanu yn llawen fin nos ar eu gwlâu.

Â mawl yn eu genau, a chleddyf daufiniog

Fe rwymwyd y gelyn mewn cadwynau cry',

O canwch i'r Arglwydd gân newydd, ei seintiau,

Ef yw ein gogoniant: o molwch Duw fry!

Geiriau: Cass Meurig

Tôn: Llwyn Onn (tradd)